ພະນັກງານ​ ສັນຍາ​ຈ້າງ ກະຊວງປ້ອງກັນປະເທດ ສຫລ 3 ຄົນ ຖືກ​ຍິງຕາຍ ຢູ່​ທີ່​ສະໜາມ​ບິນ Kabul 
​ໃນ​ເດືອນ​ສິງຫາ​ແລ້ວນີ້ ພົນ​ຕີ​ Harold Greene ຂອງກອງທັບສະຫະລັດ ກໍຖືກ​ຍິງ​ຕາຍ ​ໂດຍ​ທະຫານ​ ອັຟກາ​ນິສຖານຄົນ​ນຶ່ງ.
ພະນັກງານສັນຍາຈ້າງຂອງກະຊວງປ້ອງກັນປະເທດສະຫະລັດ 3 ຄົນ ທີ່ຊ່ອຍເຝິກແອບ ທະຫານອາກາດອັຟການິສຖານ ໄດ້ ຖືກຍິງຕາຍ ຢູ່ທີ່ສະໜາມບິນນະຄອນຫລວງ Kabul ໃນອັນທີ່ ແຫລ່ງຂ່າວທະຫານ ກ່າວວ່າ ເປັນ ພວກ Taliban ໄດ້ອ້າງເອົາຄວາມຮັບຜິດຊອບ ໃນການສັງຫານ ເມື່ອຄ່ຳຄືນວັນພະຫັດວານນີ້ ທ້າວ Zabihulla Mujahid ໂຄສົກຂອງພວກກະບົດກ່າວວ່າ ໜ່ວຍແຊກຊຶມຂອງ Taliban ຄົນນຶ່ງ ທີ່ເຮັດວຽກຢູ່ໃນສະໜາມບິນ Kabul ໄດ້ປະຕິບັດການໂຈມຕີ ແລະ ໄດ້ຖືກຍິງຕາຍໃນການຕໍ່ສູ້ກັນ ພວກທີ່ຢູ່ໃນເຄື່ອງແບບອັຟການິສຖານ ໄດ້ຫັນປືນຂອງພວກເຂົາເຈົ້າ ໃສ່ບັນດາທະຫານ ຄູເຝິກແອບຊາວອາເມຣິກັນ ໃນໄລຍະຜ່ານມາ ໃນເດືອນສິງຫາແລ້ວນີ້ ພົນຕີສະຫະລັດ Harold Greene ຖືກຍິງ ຕາຍ ໂດຍທະຫານ ອັຟການິສຖານຄົນນຶ່ງ ນອກນັ້ນ ໃນວັນພະຫັດວານນີ້  ຜູ້ວາງລະເບີດສະຫລະຊີບຄົນນຶ່ງ ໄດ້ໂຈມຕີ ພິທີສົ່ງສະການ ໃນພາກຕາເວັນອອກ ຂອງອັຟການິສຖານ 16 ຄົນຖືກຂ້າຕາຍ ແລະ ຫຼາຍສິບຄົນໄດ້ຮັບບາດເຈັບ ເຈົ້າໜ້າທີ່ທ້ອງຖິ່ນ ກ່າວວ່າ ການໂຈມຕີໄດ້ເກີດຂຶ້ນ ໃນ ເມືອງ Mehtarlam ຢູ່ແຂວງ Laghman ໃນລະຫວ່າງພິທີສົ່ງສະການ ໃຫ້ແກ່ຜູ້ບັນຊາການຕຳຫລວດ ແລະ ອີກສາມ ຄົນ ທີ່ໄດ້ເສຍຊີວິດ ຍ້ອນການວາງລະເບີດແຄມທາງ ເມື່ອຕອນເຊົ້າວັນພະຫັດວານນີ້ ຍັງບໍ່ມີຜູ້ໃດອອກມາອ້າງເອົາຄວາມຮັບຜິດຊອບ ໃນການໂຈມຕີ ທີ່ແຂວງ Laghman ເທື່ອ